b'\n_START_ARTICLE_\nLetalski motor\n_START_PARAGRAPH_\nLet\xc3\xa1lski mot\xc3\xb3r je vrsta batnega in kro\xc5\xbenega motorja z notranjim zgorevanjem, ki se uporablja pri letalih. Za pogon letal se uporabljajo tudi reaktivni in turbopropelerski motorji, ki se po delovanju precej razlikujejo od motorjev z notranjim zgorevanjem, vendar osnovne zna\xc4\x8dilnosti veljajo za vse.\n_START_SECTION_\nVrstni motorji\n_START_PARAGRAPH_\nVrstni ali linijski motorji imajo valje razvr\xc5\xa1\xc4\x8dene v eni vrsti. Po navadi imajo sodo \xc5\xa1tevilo valjev: \xc5\xa1tiri ali \xc5\xa1est. Vrstni motorji so lahko zra\xc4\x8dno ali vodno hlajeni. Z njimi lahko dose\xc5\xbeejo dobre aerodinami\xc4\x8dne oblike. \xc4\x8ce je ro\xc4\x8di\xc4\x8dna gred motorja name\xc5\xa1\xc4\x8dena nad valji, se motor imenuje vise\xc4\x8di motor. Prednosti tak\xc5\xa1ne namestitve ro\xc4\x8di\xc4\x8dne gredi so kraj\xc5\xa1a pristajalna kolesa in bolj\xc5\xa1a vidljivost pilota, la\xc5\xbeje vzdr\xc5\xbeevanje, slaba pa da ima motor te\xc5\xbeave pri v\xc5\xbeigu zaradi zalivanja sve\xc4\x8dk z me\xc5\xa1anico in/ali motornim oljem (npr. nem\xc5\xa1ka Daimler Benz in Junkers). Vrstni motorji imajo vi\xc5\xa1ja razmerja med te\xc5\xbeo in mo\xc4\x8djo kot drugi letalski motorji. Slabost vrstnih motorjev je njihova velikost, saj, \xc4\x8de so ve\xc4\x8dji, za hlajenje potrebujejo te\xc5\xbeak, ob\xc4\x8dutljiv in ranljiv hladilni sistem. Zaradi tega imajo vrstni motorji letal majhne in srednje mo\xc4\x8di, vgrajeni pa so v la\xc5\xbeja letala.\n_START_SECTION_\nProtibatni motorji\n_START_PARAGRAPH_\nProtibatni motorji imajo dva niza valjev, name\xc5\xa1\xc4\x8denih v nasprotni smeri. Ro\xc4\x8di\xc4\x8dna gred je name\xc5\xa1\xc4\x8dena v sredi\xc5\xa1\xc4\x8du in je gnana z obeh strani. Protibatni motorji so lahko zra\xc4\x8dno ali vodno hlajeni, \xc4\x8deprav se v letalstvu najve\xc4\x8d uporabljajo zra\xc4\x8dno hlajeni. Motorji so lahko name\xc5\xa1\xc4\x8deni navpi\xc4\x8dno ali vodoravno. Prednost vodoravno name\xc5\xa1\xc4\x8denih protibatnih motorjev je bolj\xc5\xa1a vidljivost in zmanj\xc5\xa1anje zastoja goriva, ki po navadi nastaja na spodnjih valjih. Relativna prednost protibatnih motorjev so tudi zelo majhne vibracije. To je zaradi tega ker bati le\xc5\xbeijo levo in desno od ro\xc4\x8di\xc4\x8dne gredi in se pri delovanju uravnove\xc5\xa1ajo med seboj. So pa zelo te\xc5\xbeki.\n_START_SECTION_\nV-motorji\n_START_PARAGRAPH_\nValji v V-motorjih so razvr\xc5\xa1\xc4\x8deni v dveh nizih, postavljenih v vrsto in nagnjenih med seboj za 30 do 60 stopinj. V-motorji so lahko zra\xc4\x8dno ali vodno hlajeni.\n_START_SECTION_\nMo\xc4\x8d letalskih motorjev\n_START_PARAGRAPH_\nLetalski motorji z razliko od avtomobilskih dlje \xc4\x8dasa delujejo pri nastavitvah z velikimi mo\xc4\x8dmi, zato morajo biti za isto mo\xc4\x8d grajeni bistveno bolj robustno, kot avtomobilski motorji. V splo\xc5\xa1nem letalski motor deluje z najve\xc4\x8djo mo\xc4\x8djo nekaj minut pri vzletu letala, nato se pri dvigovanju mo\xc4\x8d nekoliko zmanj\xc5\xa1a in nato ve\xc4\x8dino \xc4\x8dasa deluje s tipi\xc4\x8dno 65% do 75% polne mo\xc4\x8di. Avtomobilski motor bo 20% \xc4\x8dasa deloval s 65% mo\xc4\x8djo pri pospe\xc5\xa1evanju, preostali \xc4\x8das (ohranjanje hitrosti) pa z 20% mo\xc4\x8djo._NEWLINE_Mo\xc4\x8d batnih motorjev z notranjim zgorevanjem ali turbinskih letalskih motorjev se navaja v mo\xc4\x8di, ki je dovedena vijaku (obi\xc4\x8dajno konjska mo\xc4\x8d), kar je navor pomno\xc5\xbeen s \xc5\xa1tevilom vrtljajev na minuto ro\xc4\x8di\xc4\x8dne gredi. Vijak spreminja mo\xc4\x8d motorja v potisno mo\xc4\x8d, kjer je potisk funkcija nagnjenosti lopatic vijaka relativno glede na hitrost letala. Mo\xc4\x8d reaktivnih motorjev se podaja s potiskom.\n_START_SECTION_\nZanesljivost\n_START_PARAGRAPH_\nKonstrukcije letalskih motorjev se bolj kot k u\xc4\x8dinkovitemu nagibajo k zanesljivemu delovanju. Trajalo je mnogo let preden so bili motorji dovolj zanesljivi za let prek Atlantskega ali Tihega oceana. Napake motorjev v vseh fazah letenja na za\xc4\x8detku spoznajo mladi piloti. Veliko se urijo tudi v zasilnem pristajanju brez delovanja motorjev dokler tak\xc5\xa1nih razmer ne obvladajo._NEWLINE_Dolgi \xc4\x8dasi delovanja motorjev, zdru\xc5\xbeeni z zahtevo po veliki zanesljivosti, pomenijo da morajo biti izdelani na na\xc4\x8din, da lahko delujejo tako brez te\xc5\xbeav. Motor in letalo se morata dvigniti v zrak, kar pomeni da je treba premagati veliko te\xc5\xbeo. Razmerje med potiskom in te\xc5\xbeo je eno od najpomembnej\xc5\xa1ih lastnosti letalskih motorjev. Masa tipi\xc4\x8dnega letalskega motorja z mo\xc4\x8djo 186\xc2\xa0kW (250 KM) je samo 15% skupne mase letala z maso 1400\xc2\xa0kg._NEWLINE_V letalskih motorjih so preprosti sestavni deli in so zaradi zanesljivosti obi\xc4\x8dajno v parih. Na primer v\xc5\xbeigalni sistemi (v\xc5\xbeigalne sve\xc4\x8dke in v\xc5\xbeigalni magneti) ali \xc4\x8drpalke za gorivo. Neodvisno delovanje teh delov zmanj\xc5\xa1uje mo\xc5\xbenost da bi se ob okvari posameznega dela pokvaril tudi celotni motor. Zaradi tega se za zagotavljanje potrebne napetosti za v\xc5\xbeig uporablja magnetni v\xc5\xbeig, ki za delovanje uporablja trajne magnete in zato ne potrebuje akumulatorja. V batnih motorjih se uporabljata dva lo\xc4\x8dena sistema skupaj z dvema v\xc5\xbeigalnima sve\xc4\x8dkama na valj. V normalnem obratovanju delujeta oba v\xc5\xbeigalna magneta, v primeru okvare enega magneta pa pilot lahko preklopi na drugega, vendar na ra\xc4\x8dun manj\xc5\xa1e izgube mo\xc4\x8di motorja. Poleg tega dvojne sve\xc4\x8dke omogo\xc4\x8dajo tudi bolj\xc5\xa1e zgorevanje. Podobno ima mehanska \xc4\x8drpalka za gorivo tudi nadomestno elektri\xc4\x8dno._NEWLINE_Druga razlika med avtomobili in letali je, da letala ve\xc4\x8dino \xc4\x8dasa letijo z velikimi hitrostmi. To dovoljuje da je letalski motor hlajen zra\xc4\x8dno, z razliko od uporabe hladilnikov. Nekaj znanih batnih motorjev, kot je na primer serija motorjev Rolls-Royce Merlin, je bilo vodno hlajenih. \xc4\x8ceprav so bili u\xc4\x8dinkoviti, so bili bolj zapleteni in med bojem bolj ranljivi. Brez hladilnikov so bili letalski motorji la\xc5\xbeji in manj zapleteni. Koli\xc4\x8dina zra\xc4\x8dnega toka, ki ga prejme motor, je skrbno izbrana glede na pri\xc4\x8dakovano hitrost in vi\xc5\xa1ino letala, tako da motor ohranja optimalno temperaturo. Podobno kot pregrevanje, lahko tudi preve\xc4\x8d hlajenja slabo vpliva na delovanje. Nekatera letala imajo name\xc5\xa1\xc4\x8dene tudi lopute, ki omogo\xc4\x8dajo ro\xc4\x8dno ali avtomatsko prilagajanje dotoka zraka v predel motorja._NEWLINE_Letalo deluje na ve\xc4\x8djih vi\xc5\xa1inah, kjer je gostota zraka manj\xc5\xa1a kot na tleh. Ker motorji za zgorevanje goriva potrebujejo kisik, so zaradi tega primerni sistemi s prisiljenim polnjenjem, kot so turbopolnilniki ali kompresorji. Njihova uporaba spet pove\xc4\x8duje stro\xc5\xa1ke, maso in zapletenost, zmanj\xc5\xa1uje pa zenesljivost.\n_START_SECTION_\nUporaba ve\xc4\x8d motorjev\n_START_PARAGRAPH_\nV nekaterih dr\xc5\xbeavah za komercialni prevoz potnikov zahtevajo uporabo letal z dvema motorjema. V dr\xc5\xbeavah, kot so Kanada, Avstralija in ZDA, za nekatere komercialne prevoze (vklju\xc4\x8dno s \xc4\x8darterji in v\xc4\x8dasih napovedanimi rednimi leti, kjer obi\xc4\x8dajno uporabljajo motorje, gnane s turbinami) dovolijo uporabo enomotornih letal._NEWLINE_Zaradi drugega motorja lahko letalo ostane v zraku, oziroma se spu\xc5\xa1\xc4\x8da po\xc4\x8dasneje, \xc4\x8de en motor odpove, kar je pomembno za varnost pri letih nad vodo ali goratim ozemljem. Okvara motorja pri letalu z dvema batnima motorjema je lahko usodna na primer pri vzletu zaradi nesimetri\xc4\x8dnega potiska. _NEWLINE_Raziskava nesre\xc4\x8d avstralskih \xc4\x8darterskih poletov med letoma 1986 in 1996 je pokazala, da je razmerje \xc5\xa1tevila usodnih nesre\xc4\x8d na uro za ve\xc4\x8dmotorna letala trikrat ve\xc4\x8dje od razmerja za enomotorna letala. Raziskava sicer ni upo\xc5\xa1tevala enakih pogojev pri letih in ni posebej obravnavala nesre\xc4\x8d, ki so jih povzro\xc4\x8dili motorji. Po Ameri\xc5\xa1ki ustanovi za zra\xc4\x8dno varnost kadar napaka motorja vodi do nesre\xc4\x8de (npr. do \xc5\xa1kode ali po\xc5\xa1kodb), je 10% mo\xc5\xbenosti, da se je napaka pojavila v enomotornem letalu, in 50% mo\xc5\xbenosti da v dvomotornem.\n_START_SECTION_\nVelikost\n_START_PARAGRAPH_\nNeko\xc4\x8d so bile vse izvedbe motorjev nove in ni bilo bistvene razlike med letalskimi in avtomobilskimi motorji, razen pri mazanju in pri vplinja\xc4\x8dih. To se je spremenilo pred za\xc4\x8detkom 1. svetovne vojne, ko je postal priljubljen dolo\xc4\x8den razred zra\xc4\x8dno hlajenih kro\xc5\xbenih (rotacijskih) motorjev. Ti motorji so imeli kratko \xc5\xbeivljenjsko dobo, bili so zahtevni za izdelavo in s tem zelo dragi. Mazani so bili z ricinusovim oljem, ki je eden najmo\xc4\x8dnej\xc5\xa1ih karminativov (dristil). Razen tega so imeli rotacijski motorji Gnome-Rhone \xc2\xbbMonosoupappe\xc2\xab\xc2\xa0krmiljene samo izpu\xc5\xa1ne ventile. Sesalni ventili so bili v batih in so se sami odpirali in zapirali, pa\xc4\x8d glede na gibanje batov. Gnome-Rhone rotacijski motorji so tekli s polno mo\xc4\x8djo ali pa sploh ne, le rotacijski motorji Clerget so imeli vse ventile, tako izpu\xc5\xa1ne kot sesalne, krmiljene z dro\xc4\x8dniki in so zato poznali tudi prosti tek. Do 1920-tih so za\xc4\x8deli veliko uporabljati podobne zvezdaste motorje, ki so bili nekak\xc5\xa1en pozitiv rotacijskih motorjev. Rotacijski motorji so imeli izvrstno hlajenje, saj so se bati vrteli skupaj s propelerjem, a velik \xc5\xbeiroskopski moment. Zvezdasti motorji pa so zaradi potrebe po pove\xc4\x8danju mo\xc4\x8di dobili drugo vrsto z zamikom, vendar je bilo hlajenje lahko \xc5\xbee problemati\xc4\x8dno (npr. BMW zvezda motor v Focke-Wulfu 190A z dodatnim impelerjem). V primerjavi z vodno hlajenimi V-dvanajstvaljniki pa so imeli so veliko bolj\xc5\xa1e razmerje med mo\xc4\x8djo in te\xc5\xbeo in so bili zelo zanesljivi._NEWLINE_Oba tipa motorjev, kro\xc5\xbeni in zvezdasti, sta bila pomanjkljiva zaradi velike \xc4\x8delne povr\xc5\xa1ine (glej zakon upora). Ko je nara\xc5\xa1\xc4\x8dala hitrost letal in je zahtevala bolj\xc5\xa1e aerodinami\xc4\x8dne oblike, so za\xc4\x8deli uporabljati vodno hlajene vrstne motorje. Med 2. svetovno vojno so bili zvezdasti in vrstni motorji po mo\xc4\x8di in skupnih lastnostih v splo\xc5\xa1nem podobni, le nekateri starej\xc5\xa1i zvezdasti motorji so se izkazali za zanesljivej\xc5\xa1e. Po 2. sv. vojni so batni motorji vseh vrst iz voja\xc5\xa1ke uporabe hitro izginili, nadomestili so jih reakcijski motorji.\n_START_SECTION_\nPopravljivost\n_START_PARAGRAPH_\nZa majhna letala, \xc5\xa1e posebej za uporabo v splo\xc5\xa1nem letalstvu, se uporabljajo me\xc5\xa1ane izvedbe, najve\xc4\x8dkrat zra\xc4\x8dno hlajeni vrstni motorji s \xc5\xa1tirimi ali \xc5\xa1estimi valji, name\xc5\xa1\xc4\x8denimi vodoravno v nasprotni smeri. To so tako imenovani \xc2\xbbbokser\xc2\xab\xc2\xa0motorji, podobne poznamo \xc5\xa1e iz VW hro\xc5\xa1\xc4\x8dev. Tak\xc5\xa1ni motorji imajo majhne \xc4\x8delne povr\xc5\xa1ine in so lahko na preprost na\xc4\x8din zra\xc4\x8dno hlajeni. Zahtevajo pa natan\xc4\x8dno monta\xc5\xbeo, da so u\xc4\x8dinkovito hlajeni, \xc5\xa1e posebej zadaj name\xc5\xa1\xc4\x8deni valji. Da se dajo motorji prakti\xc4\x8dno popraviti, je vsak valj mo\xc5\xbeno zamenjati posebej, kakor tudi druge dodatne dele (\xc4\x8drpalke, generatorje in magnetnoelektri\xc4\x8dne naprave). Prevladujejo ameri\xc5\xa1ki motorji Lycoming in Continental. Tek takih motorjev je mirnej\xc5\xa1i, \xc5\xa1e posebno \xc5\xa1estvaljnikov.\n_START_SECTION_\nLetalsko gorivo\n_START_PARAGRAPH_\nTurbinski motorji lahko delujejo na ve\xc4\x8d vrst goriv, vendar se dale\xc4\x8d najbolj uporablja kerozin, ki je na voljo pri skoraj vsakem ve\xc4\x8djem letali\xc5\xa1\xc4\x8du. Tako reaktivna, turbopropelerska letala in turbo-osni helikopterji po vsem svetu, uporabljajo isto gorivo - kerozin. Tudi batni diesel motorji v manj\xc5\xa1ih letalih lahko delujejo na kerozin. Kerozin je tudi cenej\xc5\xa1i od drugih vrst goriva._NEWLINE_Letalski batni motorji za gorivo obi\xc4\x8dajno uporabljajo letalski bencin. Trenutno je najbolj raz\xc5\xa1irjen 100LL, z oktanskim \xc5\xa1tevilom 100, in vsebnostjo tetraetilsvinca. Vso letalsko gorivo izdelujejo po strogih kakovostnih standardih zaradi zmanj\xc5\xa1anja napak delovanja motorjev. 100LL ima vi\xc5\xa1je oktansko \xc5\xa1tevilo kot avtomobilski bencin, predvsem zaradi zmanj\xc5\xa1anja klenkanja (predetonacije), kar bi lahko po\xc5\xa1kodovalo motor. Letalski batni motorji delujejo pri ni\xc5\xbejih kompresijskih razmerjih kot avtomobilski motorji in imajo zato manj\xc5\xa1i izkoristek. 100LL vsebuje svin\xc4\x8dev tetraetil za dosego tako visokih oktanskih \xc5\xa1tevil, kar so pri avtomobilskem gorivu \xc5\xbee opustili. Zmanj\xc5\xa1ana dobava svin\xc4\x8devega tetraetila in mo\xc5\xbenost, da bo okolijska zakonodaja prepovedala njegovo uporabo, sta vzpodbudili iskanja nadomestnih goriv za letala v splo\xc5\xa1nem letalstvu._NEWLINE_Ve\xc4\x8dino ultralahkih letal poganja navadni avtomobilski bencin, zelo raz\xc5\xa1irjen je motor ROTAX 912. Slednji motor sam nastavlja zmes goriva in zraka za bolj optimalno delovanje. Pri motorjih z gorivom 100LL piloti skoraj vedno letijo z bolj bogato zmesjo gorivo-zrak, saj starej\xc5\xa1i tipi motorjev, ki uporabljajo uplinja\xc4\x8d, zaradi neenakomerne porazdelitve zmesi gorivo-zrak po valjih pri bolj osiroma\xc5\xa1enih zmeseh ne te\xc4\x8dejo gladko, poleg tega pa zaradi prerevne zmesi v nekaterih valjih lahko pride tudi do pregrevanja.\n_START_SECTION_\nGospodarnost\n_START_PARAGRAPH_\nSkozi celotno zgodovino konstrukcij letalskih motorjev se je te\xc5\xbeilo, da so bili naprednej\xc5\xa1i od avtomobilskih motorjev. Uporabljali so visokotrdnostne aluminijeve in jeklene zlitine veliko prej preden so jih v splo\xc5\xa1nem uporabljali pri avtomobilskih motorjih. Podobno so kmalu namesto uplinja\xc4\x8dev imeli direktni vbrizg goriva, saj obi\xc4\x8dajen uplinja\xc4\x8d v vseh polo\xc5\xbeajih letala ni deloval (npr. pri hrbtnem letu). Direkten vbrizg goriva pri batnih motorjih je podobno, kot pri podobnih avtomobilskih motorjih tudi v letalstvu omogo\xc4\x8dil zanesljivo obratovanje tudi pri precej osiroma\xc5\xa1enih zmeseh goriva in zraka, kar prina\xc5\xa1a znatne prihranke goriva ob manj\xc5\xa1i izgubi mo\xc4\x8di. V letalske motorje so uvedli odmi\xc4\x8dne gredi v glavah valjev, avtomobilski motorji pa so \xc5\xa1e naprej uporabljali stranske odmi\xc4\x8dne gredi in stoje\xc4\x8de ventile._NEWLINE_Danes je trg batnih letalskih motorjev premajhen in z novimi konstrukcijami ni dobi\xc4\x8dka. Ve\xc4\x8dina letalskih motorjev je izdelanih po konstrukcijah iz 1960-tih ali \xc5\xa1e prej, in iz enakih materialov, z enakimi orodji in sestavnimi deli. Denarna mo\xc4\x8d avtomobilske industrije je medtem pripomogla k izbolj\xc5\xa1avam. Novi avtomobili imajo vgrajene nekaj let stare motorje, zgrajene iz sodobnih zlitin in z naprednimi elektronskimi kontrolnimi napravami. Sodobni avtomobilski motorji ne zahtevajo veliko vzdr\xc5\xbeevanja, le dodajanje goriva in mazalnega olja, tudi nad prevo\xc5\xbeenih 100.000\xc2\xa0km. Letalski motorji pa so v primerjavi z njimi te\xc5\xbeki, okoljsko sporni, ampak preizku\xc5\xa1eni in zato zelo zanesljivi._NEWLINE_Veliko inovacij v zadnjih dvajsetih letih je bilo vlo\xc5\xbeeno v ultralahka in amatersko izdelana letala, ter posledi\xc4\x8dno v izbolj\xc5\xa1ave motorjev. Podjetje Rotax je med drugimi za te vrste letal uvedlo ve\xc4\x8d novih maloserijskih in cenovno dostopnej\xc5\xa1ih motorjev. Najmanj\xc5\xa1i med njimi so dvotaktni, ve\xc4\x8dji pa \xc5\xa1tiritaktni. Nekateri za doma narejena letala preurejajo tudi avtomobilske motorje._NEWLINE_Skozi zgodovino letalstva so se najve\xc4\x8d uporabljali Ottovi motorji, torej bencinski batni motorji. To ni zato, ker bi bili najbolj\xc5\xa1i, ampak preprosto zaradi tega, ker so bili prvi in potrjevanje novih konstrukcij zanje je zahtevalo najmanj \xc4\x8dasa.'